Die gestolde toffiestroop om die appel is reeds afgelekDie markwaarde van die All Blacks, en nie die Bokke nie, sal die sukses van rugbytoetse bepaal wat die Springbokke voortaan oorsee mag aanbied. Die besluit om sulke toetse (wat aan Suid-Afrika toegeken is) oorsee te speel, is Donderdag tydens die jaarvergadering van die Suid-Afrikaanse Rugby (Saru) in Kaapstad geneem toe die grondwet aangepas is. Dis ŉ finansiële oorweging, niks anders nie, want as die boeke nie klop nie, is dit nag. ŉ Toets op Twickenham, of in die Wembley-stadion in Londen, sal die koffers laat bult, veel meer as wat ŉ toets op Ellispark, Nuweland en Kingspark kan inbring. Afgesien van die All Blacks, sal dit ŉ waagstuk wees om teen enige ander span oorsee te speel, want hulle is die enigste span met die nodige trefkrag en ondersteunersbasis oorsee, al maak dit hoe seer. Verkoop vir ŉ bord lensiesop? Nee, want sonder geld sal rugby sal doodwurg. Die All Blacks doen dit reeds, die Wallabies en Argentinië ook en nou volg die Bokke in daardie spoor. Kom ons wees eerlik, die gestolde toffiestroop om die appel is reeds lankal afgelek, want die Bokke speel plaaslik gans te veel teen die All Blacks, Wallabies en Poemas. As daar elke derde of vierde jaar só ŉ toets oorsee gespeel word, wie gee eintlik om? Toe die Bokke verlede jaar in November in die Wembley-stadion teen die Barbarians gespeel het, was die stadion nie vol nie, die kaartjiepryse was heelwat minder as dié vir ŉ toets, maar Saru se beursie is tog gevul. Die Barbarians het boonop ŉ onervare span gehad, omdat die kragmeting buite die toetsvenster geval het en die beste spelers nie beskikbaar was nie. Maar kyk maar wat gebeur as die All Blacks oorsee speel. Kyk maar na verlede jaar se toets in November in Chicago toe die All Blacks en Iere teen mekaar gespeel het. Die kaartjies was maande voor die tyd reeds uitverkoop. Die Nieu-Seelandse Rugbyunie voel reeds vere vir sommige tradisies, dit vergaar jare lank al stof in die rugbymuseum in Palmerston-Noord. Die Nieu-Seelanders moet ook geld maak en was dan selfs bereid, teen die regte prys, om ŉ uitdaagwedstryd teen Eddie Jones se Engelse te speel. Ai, en dan het ons tien jaar voor 1970 en weer ses voor 1976 gewag om die All Blacks net een keer op Loftus, Ellispark of Nuweland in aksie te sien.